Analýza východísk a praktických možností vytvorenia jednotného informačného systému na sledovanie legislatívneho procesu    

Úvod

Napriek tomu, že legislatívny proces je na Slovensku upravený a funguje pomerne dobre, niektoré problémy v ňom pretrvávajú. Ide najmä o nejednotnosť formátu legislatívnych materiálov, nedodržiavanie lehôt (neodôvodnené skracovanie lehôt) na pripomienkovanie, technické problémy s dostupnosťou materiálov na jednotlivých internetových stránkach. S tým sú spojené problémy so spracovávaním materiálov a formálne chyby v predkladaných materiáloch, oneskorené zasielanie pripomienok a následne nevyhodnocovanie pripomienok. 

Mnohé z týchto problémov je možné odstrániť vytvorením informačného systému na sledovanie legislatívneho procesu, ktorý by zabezpečoval ucelený a komplexný tok legislatívneho materiálu od jeho vytvorenia, cez všetky štádiá legislatívneho procesu až po zverejnenie v Zbierke zákonov Slovenskej republiky.

Ciele informačného systému

Jednotný informačný systém na sledovanie legislatívneho procesu zabezpečí zjednotenie legislatívneho procesu a jednoduchšiu orientáciu a vyhľadávanie v legislatívnych materiáloch.

Jednotný informačný systém na sledovanie legislatívneho procesu si kladie za cieľ:

-	zjednotiť proces tvorby legislatívneho materiálu,

-	sprehľadniť legislatívne zmeny,

-	zverejniť legislatívne materiály na internete v prehľadnej forme spolu so všetkými relevantnými stanoviskami,

-	automaticky informovať všetky dotknuté subjekty o zverejňovaných legislatívnych materiáloch, ich zmenách a stave, v ktorom sa nachádzajú,

-	dôsledné dodržiavanie legislatívnych pravidiel vrátane lehôt,

-	vytvoriť vhodné podmienky na vyhodnocovanie pripomienkového konania.

Proces legislatívneho toku

	Jednotný informačný systém na sledovanie legislatívneho procesu sleduje legislatívny materiál v jednotlivých fázach legislatívneho procesu. Zabezpečuje jeho konzistentnosť, ako aj prepojenie s relevantnými materiálmi, transparentnosť a prehľadnosť materiálu smerom k autorovi, ako aj k ostatným osobám a inštitúciám zapojeným do legislatívneho procesu.

Obr. Zjednodušený procesný diagram 

Prínosy informačného systému

Pri elektronizácii procesu legislatívneho toku bude možné garantovať záväznú podobu elektronickej verzie právneho predpisu, čo znamená zhodu elektronickej verzie a tlačenej podoby v Zbierke zákonov Slovenskej republiky. Garantované znenia právnych predpisov v elektronickej forme bude možné po úprave legislatívnych pravidiel poskytovať aj ako rekonštruované znenia právnych predpisov, čím budú vytvorené podmienky pre existenciu zaručených elektronických verzií úplných znení právnych predpisov. Jednotný informačný systém na sledovanie legislatívneho procesu môže byť základom pre elektronickú Zbierku zákonov Slovenskej republiky.

Zjednotenie procesu legislatívneho toku s legislatívnymi pravidlami je základom pre skvalitnenie predkladaných a schvaľovaných legislatívnych materiálov, čím je vytvorený základný predpoklad pre zvýšenie právneho povedomia a istoty. 

V rámci elektronického legislatívneho procesu bude zabezpečené zjednotenie formátu legislatívnych materiálov v jednotlivých štádiách legislatívneho procesu a zníženie manuálneho prepisovania schválených legislatívnych materiálov do elektronickej podoby. Pri zmenách legislatívnych materiálov bude automaticky zabezpečené vytvorenie aktuálneho znenia celého legislatívneho materiálu s prehľadným zvýraznením účinnosti jednotlivých zmien, čo je predpokladom pre prehľadnosť a zvýšenie kvality schvaľovaných legislatívnych materiálov. Systém zabezpečí dodržanie kategorizácie materiálov a ich časovej súslednosti.
V ktoromkoľvek momente legislatívneho procesu bude možné  vygenerovať znenie predpisu s navrhovanými zmenami,  čím bude vytvorená podmienka pre zapracovanie zmien pozmeňujúcich návrhov poslancov počas rokovania parlamentu a zobrazenie znenia návrhu zákona v rôznych čítaniach.  

V súvislosti s prepojením na existujúce systémy sa využívajú moderné technológie (web services) a je zabezpečené rozhranie pre vzájomnú elektronickú komunikáciu, aby bolo možné zabezpečiť čo najvyššiu mieru automatizácie činností. Pri tvorbe legislatívneho materiálu informačný systém nevyžaduje stále pripojenie, spracovanie materiálov je možné v režime offline, pričom užívateľ sa synchronizuje s aplikáciou podľa potreby.	 

	Vzhľadom na to, že jednotný informačný systém na sledovanie legislatívneho procesu bude sledovať legislatívny proces každého návrhu právneho predpisu v ňom vytvorenom, bude schopný už v štádiu tvorby nového návrhu legislatívneho materiálu upozorniť užívateľa, že niektorý zákon a dotknuté ustanovenia sú už menené v rámci inej novelizácie, čo umožní koordináciu legislatívnych prác, ak bude jeden predpis novelizovaný viackrát paralelne.

Časový harmonogram

1.	Vytvorenie prototypu informačného systému – systém pre tvorbu právneho predpisu a úložisko dát
Termín: november 2005 – splnené
2.	Vytvorenie systému pre tvorbu právneho predpisu v súlade s požiadavkami
Termín: september 2006 – splnené
3.	Testovacia prevádzka systému pre tvorbu právneho predpisu na Ministerstve spravodlivosti Slovenskej republiky, zapracovanie pripomienok
Termín: september 2006 – december 2006 – priebežne sa plní
4.	Vytvorenie informačného systému na sledovanie legislatívneho procesu na Ministerstve spravodlivosti Slovenskej republiky, zapracovanie pripomienok
Termín: september 2006 – marec 2007
5.	Pilotná prevádzka informačného systému na sledovanie legislatívneho procesu na Ministerstve spravodlivosti Slovenskej republiky, zapracovanie pripomienok
Termín: apríl 2007 – jún 2007
6.	Testovacia prevádzka systému pre tvorbu právneho predpisu na ústredných orgánoch štátnej správy zadefinovaných v návrhu uznesenia, zapracovanie pripomienok
Termín: apríl 2007 – jún 2007
7.	Testovacia prevádzka informačného systému na sledovanie legislatívneho procesu, zapracovanie pripomienok
Termín: júl 2007 – september 2007
8.	Pilotná prevádzka informačného systému na sledovanie legislatívneho procesu na ústredných orgánoch štátnej správy zadefinovaných v návrhu uznesenia, zapracovanie pripomienok
Termín: október 2007 – november 2007
9.	Nasadenie informačného systému na sledovanie legislatívneho procesu
Termín: december 2007

Popis spolupráce rezortov v jednotlivých fázach projektu

1.	Spolupráca Ministerstva spravodlivosti Slovenskej republiky, Národnej rady Slovenskej republiky a Úradu vlády Slovenskej republiky
o	na úrovni legislatívnych odborníkov pre ďalšie smerovanie systému a priebežné riešenie spolupráce jednotlivých systémov z pohľadu legislatívneho, 
o	na úrovni technických skupín pre prepojenie jednotlivých systémov,
o	pri testovaní jednotlivých fáz pri tvorbe jednotného informačného systému na sledovanie legislatívneho procesu.

2.	Spolupráca s rezortmi – Ministerstvo vnútra Slovenskej republiky, Ministerstvo financií Slovenskej republiky, Ministerstvo práce, sociálnych vecí a rodiny Slovenskej republiky
a.	spolupráca pri testovaní aplikácií jednotného informačného systému na sledovanie legislatívneho procesu,
b.	posielanie pripomienok a návrhov na zlepšenie jednotného informačného systému na sledovanie legislatívneho procesu,
c.	aktívna práca s aplikáciami jednotného informačného systému na sledovanie legislatívneho procesu,
d.	na technickej úrovni zabezpečiť možnosť práce vybraných legislatívnych pracovníkov s jednotným informačným systémom na sledovanie legislatívneho procesu.

3.	Ministerstvo spravodlivosti Slovenskej republiky zabezpečí 
a.	počas testovacej a pilotnej prevádzky zaškolenie pracovníkov zúčastnených na tejto prevádzke,
b.	hot-line linku počas vývoja produktu pre pracovníkov zúčastnených na testovacej a pilotnej prevádzke,
c.	vytvorenie aplikácie pre školenie používateľov formou vzdelávania e‑learning v rámci projektu,
d.	spoluprácu s informatikmi iných rezortov pre zabezpečenie testovania, pilotnej prevádzky a nasadenia systému na ústredných orgánoch štátnej správy,
e.	prezentácie riešení pre rezorty zúčastnené legislatívneho procesu, 
f.	zbieranie pripomienok a požiadaviek, vyhodnotenie a zapracovanie do jednotného informačného systému na sledovanie legislatívneho procesu.

Odhad nákladov

Hardvér:								1 mil. Sk
databázový server
aplikačný server

Softvér a služby:							21 mil. Sk
jednotný informačný systém na sledovanie legislatívneho procesu
databáza a štandardný softvér

Rozpis dopadu jednotného informačného systému na sledovanie legislatívneho procesu je uvedený v Doložke finančných, ekonomických, environmentálnych vplyvov, vplyvov na zamestnanosť a na podnikateľské prostredie.

Zoznam príloh

Analýza východísk a praktických možností vytvorenia jednotného informačného systému na sledovanie legislatívneho procesu - katalóg požiadaviek